NEUVOSTON ASETUS (ETY) N:o 3887/89,
annettu 11 päivänä joulukuuta 1989,
viinien, rypäletäysmehujen ja rypälemehujen maahantuontia koskevista yleisistä säännöistä annetun asetuksen (ETY) N:o 2390/89 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (ETY) N:o 1236/89(2), ja erityisesti sen 70 artiklan 2 kohdan,
ottaa huomioon komission ehdotuksen,
sekä katsoo, että
asetuksen (ETY) N:o 2390/89(3) 1 artiklan 2 kohdassa ja 2 artiklassa säädetään tuontihelpotuksista sellaisista kolmansista maista peräisin oleville viinituotteille, jotka antavat alkuperä- ja mukaisuustodistusta sekä määritysselostetta koskevat erityistakuut; mainitun asetuksen 3 artiklan 2 kohdassa kyseiset helpotukset rajataan koeajaksi, joka päättyy 31 päivänä joulukuuta 1989; ottaen huomioon tulevan järjestelmän toteuttamiseksi tarvittavan määräajan olisi edellä mainittua ajanjaksoa pidennettävä seitsemällä kuukaudella,
asetuksessa (ETY) N:o 2390/89 vahvistetaan alkuperä- ja mukaisuustodistusta sekä määritysselostetta viinituotteiden maahantuontia varten koskevat säännökset; mainitun asetuksen 4 artiklan 3 kohdan nojalla kyseisiä säännöksiä ei sovelleta "Tokaji Aszu" ja "Tokaji Szamorodni" -nimisiin viineihin, ja
asetuksessa (ETY) N:o 3677/89(4) säädetään kokonaisalkoholipitoisuutta koskevasta poikkeuksesta "Tokaji"-nimikkeeseen oikeutettujen viinien osalta, jos ne tuodaan nautittavaksi tarkoitettuina; on suotavaa soveltaa kaikkiin "Tokaji"-nimikkeellä tuotuihin viineihin asetuksen (ETY) N:o 2390/89 säännöksiä,
ON ANTANUT TÄMÄN ASETUKSEN:
1 artikla
Muutetaan asetusta (ETY) N:o 2390/89 seuraavasti:
1) Korvataan 3 artiklan 2 kohdassa päivämäärä 31 päivänä joulukuuta 1989 päivämäärällä 31 päivänä heinäkuuta 1990.
2) Korvataan 4 artiklan 3 kohta seuraavasti:
"3 Tätä asetusta ei sovelleta seuraaviin väkeviin viineihin:
- CN-koodeihin ex 2204 21 41, ex 2204 21 51, ex 2204 29 41 ja ex 2204 29 51 kuuluva portviini, madeira ja Setúbalista peräisin oleva muscatelviini,
- Boberg-nimikkeen väkevä viini, jonka mukana on alkuperänimitystodistus."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä joulukuuta 1989.